**Diáktársaim!**

Megtisztel, hogy közöttetek oszthatom meg gondolataimat Madách Imréről, a drámaíróról, költőről, korának egyik rendkívül művelt egyéniségéről. Véleményemet alátámasztva, Kecskeméthy Aurél – aki Kákay Aranyos álnéven írt – frappáns gondolataival vezetném fel érveléseim sorát: *„A képviselőház legeredetibb jelenségei egyike Madách Imre. Magyar kebel, s európai míveltséggel táplált fő.”* Madách neve hallatán a legtöbb embernek Az ember tragédiája című színmű jut rögtön az eszébe, mely amellett, hogy változatos nyelvi gazdagsággal íródott, egyfajta váteszi szerepbe helyezi a szerzőt, aki sajátos, friss szemléletmódjával, örökérvényű igazságokat megfogalmazva egyszerre kíván szólni a jelenhez és a jövőhöz. 2002-ben, az új Nemzeti Színház elindulásának évében ez volt a nyitó előadás, melynek rendezője, Szikora János a következőket mondta: *„Azon egyetemes művek sorába tartozik, amelyek az ember megkerülhetetlen és legmélyebb kérdéseivel és vágyaival foglalkozik.”*

A 19. század egyik legnagyobb költője, Madách kortársa, Arany János pedig ekképpen vélekedett a műről: *„Faust-féle drámai kompozíció, de teljesen maga lábán jár. Hatalmas gondolatokkal teljes. Első tehetség Petőfi óta, ki egészen önálló irányt mutat.”*

 Inspirációjának a megíráshoz a haladó emberiség értelmetlen létkeresése tekinthető. A bűnbeesés végzetes következménye lett a folyamatos elégedetlenség, ami miatt az emberi lény saját kútfőjének értékeit kiaknázni képtelen, mert az értelmes élet, a teljes testi-lelki harmónia helyett a halandóság relatív értelmét keresi, és nem éli meg a neki rendelt idő minden pillanatát. *„A korlátolt ember számára nincs önállóság; vagy Istentől, vagy Lucifertől kell függenie...”* – fogalmazott Greguss Ágost esztéta, egy nyilvános kritikájában.

Tisztelt Hallgatóság! Nem véletlenül nevezik Madách Imrét a magyar- és a világtörténelem elemző szemlélőjének és értékelőjének. Határokat feszegető kérdések sorait indítja el az olvasóban, valamint előrevetíti számára a jövőbeli disztópiát: a XX. és a XXI. századi globalizációt, a hatalmi célokra törő zsarnokok kegyetlenségét, az arctalan, olvasztótégelybe öntött társadalmat, az eltörléskultúrát, a biodiverzitás alkonyát, az uniformizált világot, a totalitárius diktatúra alapjait, a digitalizációt, az ateizmus és a vallástalanság terjedését. Ezért fontos, hogy a mindenkori generációban újból és újból, különböző formában próbáljuk meg elültetni a mű üzenetét, bölcseleteit.

2016-ban, amikor Miskolcon ismét bemutatták a Tragédiát, Keszég László rendező így nyilatkozott: *„Ez nem az a színház, ahol a székben hátradőlve pihen a közönség. Ezt akarni kell megérteni. De ha az ember veszi erre a fáradságot, akkor nagyon sokat kap. Olyan fontos bölcseletek tárháza nyílik meg előttünk, amelyből életstratégiát tanulunk.”*

 Záró gondolatként Simon Zoltán színművészt idézem: *„Azt hiszem, a legfontosabb üzenet, az a mondat, amit Ádám megfogalmaz az Űr-képben: az ember célja a küzdés maga. Nem az elért cél, az eredmény a fontos, hanem az út, hiszen a mindennapos küzdelmeink vannak megfogalmazva ebben a műben.”*

**Köszönöm szépen a figyelmet!**